b'\n_START_ARTICLE_\nIntuicija\n_START_PARAGRAPH_\nIntuicija (lat. intuitio gledanje, zrenje) uvid neposredno, izravno shva\xc4\x87anje, spoznavanje; sposobnost da neposredno zahvatimo i jednim aktom uvidimo cjelinu i njezine dijelove, da bez diskurzivnog mi\xc5\xa1ljenja izravno spoznamo i doku\xc4\x8dimo bit nekog predmeta.\n_START_SECTION_\nTuma\xc4\x8denja\n_START_PARAGRAPH_\nIntuitivna je spoznaja na\xc4\x8delno suprotna pojmovnom, razumskom razmatranju ili intelektualnoj refleksiji, ali se ne isklju\xc4\x8duju grani\xc4\x8dni dodiri obiju, \xc4\x8desto uzajamno isprepletenih sfera (Arhimedova heureka)._NEWLINE_Platon, Descartes, Locke, Fichte, Schelling, Schopenhauer,  Bergson i mnogi drugi filozofi shva\xc4\x87ali su i tuma\xc4\x8dili intuiciju vrlo razli\xc4\x8dito pa je stoga taj pojam u povijesti filozofije \xc4\x8desto mnogozna\xc4\x8dan i neodre\xc4\x91en. Zna\xc4\x8denje je inuticije osobito veliko u misti\xc4\x8dkim i idealisti\xc4\x8dkim filozofijama i \xc5\xbeivotnim filozofijama. U estetici osobito kod Benedetta Crocea pod intuicijom se \xc4\x8desto razumijeva specifi\xc4\x8dan na\xc4\x8din umjetni\xc4\x8dkog sagledanja stvarnosti iz kojega nastaje umjetni\xc4\x8dko djelo. Po Croceu logi\xc4\x8dko, pojmovno, ne mo\xc5\xbee bez intuitivnog, a intuitivno, estetsko mo\xc5\xbee postojati bez logi\xc4\x8dkog, znanstvenog. Husserl isti\xc4\x8de da osim empirijske intuicije kojom spoznajemo pojedina\xc4\x8dne predmete, postoji i eideteska intuicija, kojom se sagledavaju \xc4\x8diste biti. _NEWLINE_Intuicija je \xc4\x8desta tema istra\xc5\xbeivanja  i u psihologiji. Intuicijom se mo\xc5\xbee zvati ili se \xc4\x8desto povezuju pojmovi kao \xc5\xa1to su \xc5\xa1esto \xc4\x8dulo, unutarnji glas, izvanosjetilna percepcija, podsvijest, nesvjesni um._NEWLINE_Carl Gustav Jung, \xc5\xa1vicarski psiholog, smatra da je intuicija jedna od \xc4\x8detiri psihi\xc4\x8dke funkcije, smatra ju iracionalnom i predstavlja instinkivno shva\xc4\x87anje. Psiholog Gary Klein tvrdi da 90% kriti\xc4\x8dnih odluka donosimo na temelju intuicije. U psihologiji se tako\xc4\x91er smatra da intuicija uklju\xc4\x8duje mogu\xc4\x87nost prema kojoj se mo\xc5\xbee saznati valjano rije\xc5\xa1enje za probleme i odluke. _NEWLINE_Neki intuiciju promatraju s paranormalnog stajali\xc5\xa1ta kao Dr. Hans Holzer, profesor parapsihologije, istra\xc5\xbeiva\xc4\x8d paranormalnog._NEWLINE_"Neporecive \xc4\x8dinjenice i godine i godine eksperimentiranja \xc4\x8dvrsto su me uvjerili da postoji svijet, koji ja zovem drugom stranom. To nije ni raj niti pakao, nego svijet koji se nalazi ovdje, oko nas, ali na drugoj razini - drugoj razini vibracija, druga\xc4\x8dijoj razini postojanja. U njemu su ljudi koji su u ovoj razini postojanja preminuli, a u drugom svijetu imaju zada\xc4\x87u komunicirati s nama. Na\xc4\x8din na koji nas oni savjetuju, vode i upozoravaju nas je kroz \xc5\xa1esto \xc4\x8dulo odnosno intuiciju."'